**Dragi učenici!**

**Na današnjem satu ponovit ćemo što smo u 5. razredu naučili o predikatu i subjektu.**

**No, prvo vam šaljem rješenja zadataka koje ste rješavali (dva zadatka s weba**

**i zadate u radnoj bilježnici).**

**1.** Osam bunara raspoređeno je na dvama zadarskim trgovima – **Trgu pet bunara** i **Trgu tri bunara**. Na nekadašnjem **Zelenom trgu** prodavalo se voće

i povrće iz obližnjih **Ravnih kotara**. Otvorenje Međunarodnoga dječjeg festivala svake se godine događa na **Trgu Republike Hrvatske** u **Šibeniku**.

Na **Trgu pučkih kapetana** održavaju se filmske projekcije i radionice za djecu.

U **splitskoj** gradskoj jezgri nalazi se gradska četvrt **Veli varoš**. Dio grada **Ravne njive** smjestio se u sjeveroistočnom dijelu **Splita**.

U **Požegi** postoji **Ulica hrvatskih branitelja**, u **Krku** **Trg krčkih glagoljaša**,

u **Rijeci** **Ulica senjskih uskoka**, a u **Vukovaru** **Ulica vukovarskih vitezova.**

**2.**

Ana: Znaš li da u Rimu nitko ne govori **Talijanski**?

Marija: Nije istina. Tamo je bio **Papa** Benedikt **šesnaesti** i on je uvijek na talijanskom pozdravljao vjernike na Trgu **Svetoga** Petra.

Ana: Ali ja ne govorim o tom Rimu. U Europi postoje dva Rima, kao što u Velikoj **britaniji** postoji York, a u Sjedinjenim **američkim** **državama** New York. Malo selo Rim u Gorskom **Kotaru** nalazi se odmah pokraj sela Jarče **polje** u Primorsko-

-**Goranskoj** županiji u Republici Hrvatskoj. Pročitala sam to i vidjela sliku lijepoga mjesta u knjižici Vodič kroz Gorski **Kotar**. Pogledaj i uvjeri se!

talijanski, papa Benedikt Šesnaesti, Trgu svetoga Petra, Velikoj Britaniji, Sjedinjenim Američkim Državama, Gorskom kotaru, Jarče Polje, Primorsko-goranskoj županiji, Gorski kotar

**RADNA BILJEŽNICA**

**1.**

|  |  |
| --- | --- |
| Velikim početnim slovom piše se svaka riječ u imenu osim veznika i prijedloga | Velikim početnim slovom piše se samo prva riječ u imenu, a od ostalih riječi samo vlastita imena |
| – imena i prezimena ljudi– imena kontinenata– imena država i zemalja– imena naseljenih mjesta (gradova i sela) | – imena pokrajina i krajeva– dijelovi naselja– imena ulica i trgova |

**2.** a)Slavonski Brod, Dugo Selo, Rakov Potok, Staro Petrovo Selo, Biograd na Moru, Sveti Martin pod Okićem

b) Ravni kotari, Imotska krajina, Dalmatinska zagora, Gorski kotar, Hrvatsko zagorje

**3. Treba podcrtati sljedeće riječi (navedene su redom kojim se javljaju, počevši od naslova):**

Zagreba, Trg, Josipa Jelačića, Manduševac, Trga, Draškovićevom, Vlaške, Zagreba, Augustu, Šenoi, Kaptol, Tkalčićevom, Radićeve, Gradec, Gornji, Trga, Marka, Jezuitskoga, Lotrščak, Griča, Strossmayerova, J. J. Strossmayeru, Antuna Gustava Matoša, Srijemac, Tovarnika, Zagreb, Ilice, Zagreba, Donji

**4. Točno napisana imena:**

a) Ulica kneza Borne

b) Stari trg

c) Gornji kraj

d) Gorskom kotaru

e) Lički Osik, Lički Ribnik

f) slavonskom specijalitetu

Još ćemo vježbati pisanje velikoga početnoga slova do kraja školske godine.

**Danas ćemo ponoviti što znamo o predikatu i subjektu kako bismo sljedeći tjedan proširili znanja o predikatu.**

**Prepišite sažetak (odnosno podsjetnik) u bilježnice i riješite dva zadatka.**

**(Točni odgovori nalaze se na kraju dokumenta, ali rješenja pogledajte tek kad riješite** **zadatke.)**

**PLAN PLOČE**

**Predikat i subjekt**

**PREDIKAT** – temeljni rečenični dio, jezgra rečenice

 – obično je izrečen glagolom – **glagolski predikat** (ima glagolska obilježja osobe, broja i vremena)

**SUBJEKT** –riječ u nominativu koja se slaže s predikatom

 – odgovara na pitanje *Tko*? za živo i *Što*? za neživo

 – najčešće je imenica ili zamjenica u nominativu

Primjer

 S P

Djevojčica je dugo češljala svoju kosu.

imenica u N glagol u perfektu, 3. os. jd.

**ZADATCI**

**1. Podcrtaj predikat dvjema crtama, a subjekt jednom crtom.**

 **Predikatima odredi glagolski oblik, osobu i broj (kao u gornjem primjeru).**

a) Dječak polako pođe prema vratima.

b) U kutu je zazujao telefon.

c) Zlatko i Koko ići će popodne na šišanje.

d) Otac i kći dobro su se slagali.

e) Iz druge prostorije pojavio bi se brijač.

*f)* Počeo je razgovarati s mačkom.

**2. Odredi kakve su rečenice prema subjektu:** *rečenica s neizrečenim subjektom,*

 *rečenica s više subjekata.*

a) Bio je ljubomoran na djevojčicu.

b) Za to vrijeme Koko i Zlatko išli su prema brijačnici.

c) Izišli su iz sobe zagrljeni.

**TOČNI ODGOVORI**

1. a) Dječak polako pođe prema vratima.

prezent (ili aorist), 3. os. jd.

b) U kutu je zazujao telefon.

 perfekt, 3. os. jd.

c) Zlatko i Koko ići će popodne na šišanje.

futur I., 3. os. mn.

d) Otac i kći dobro su se slagali.

 perfekt, 3. os. mn.

e) Iz druge prostorije pojavio bi se brijač.

 kondicional I., 3. os. jd.

*f)* Počeo je razgovarati s mačkom.

 perfekt, 3. os. jd. + infinitiv

**2.** a) rečenica s neizrečenim subjektom (glasio bi **on**)

b) rečenica s više subjekata (Koko i Zlatko)

c) rečenica s neizrečenim subjektom (glasio bi **oni**)